**Referat, aftagerpanelmøde d. 17. september 2015 kl. 10-13**Afholdt på CBS, locale 5.23, Howitzvej 60, 2000 Frederiksberg

Deltagere: Ulla Bjerre-Christensen (UBC), David Garde-Tschertok (DGT), Søren Nielsen (SN), Matthias Eiriksson (ME) (suppleant for Karen Monies), Lars Birch Andreasen (LBA), Lone Dirckinck-Holmfeld (LDH), Janni Nielsen (JN), Oluf Danielsen (OD), Hanne Voldborg (HV), Elsebeth Korsgaard Sorensen (EKS) (via Skype) og referent Julie Søder Nielsen (JSN).

Afbud: Karen Monies (KM), Birthe Friis Mortensen (BFM), Ulla Scherfig Gilberg (USG), Gitte Møldrup Nielsen (GMN), Ingrid Stage (IS), Marianne Lykke (ML), Birgitte Holm Sørensen (BHS) og Dorte Kulle (DK).

|  |
| --- |
| **1. Velkomst ved Lone Dirckinck-Holmfeld og præsentationsrunde**  LDH byder velkommen til aftagerpanelet. Da der er en del nye medlemmer i panelet, præsenterer mødedeltagerne sig på skift i plenum. |
| **2. Godkendelse af dagsorden**  Dagsorden godkendt af aftagerpanel. |
| **3. Siden sidst (LBA)**  Status på MIL-uddannelsen  Sommer 2015 bød på 14 nye MIL masters. En lille årgang grundet lave optagstal i 2013 og 2014. Eksempler på emner for masterprojekter var blandt andet interaktionsdesign i en rehabiliteringskontekst; innovation af udviklingsprocesser; kobling af færdighedslæring med kompetencer i praksis; IKT-støttet videndeling; design af kursusportal m.m. Masterprojekterne danner basis for, at MIL dimittender vil kunne varetage stillinger og udvikle praksis inden for disse områder. Karaktergennemsnittet ved eksamen var højt, således var det 10,4 for masters og 9,4 for førsteårsstuderende.  Til gengæld er der startet over 40 nye studerende E15, hvoraf de 28 er deltidsstuderende, dvs. følger hele MIL-uddannelsen.  Ved en ændring i MILs studieordning implementeret i 2010 blev der givet plads til valgmoduler. Hvor kernemodulerne er basis for uddannelsen, betyder introduktionen af valgmoduler med varierende indhold, at MIL mere fleksibelt kan imødekomme og tilpasse sig tendenser og behov i samfundet, brancher etc. Valgmodulet Innovation og samarbejde – fra ide til produkt til marked er et eksempel på et modul målrettet det private erhvervsliv.  MIL har desuden indledt flere samarbejder med kommuner om at uddanne flere lærere fra samme område i form af fagspecifikke moduler målrettet folkeskolen. BHS har pt. et velfungerende samarbejde med Vejle Kommune og i F16 udvikles et valgmodul specifikt målrettet skoleledere.  På MIL mødes man med de studerende cirka hver anden måned på seminarer. På seminarerne er der en gæsteforelæsning hver fredag aften, hvor tidligere studerende er velkomne. Eksempler er Benthe Norheim i september 2015 om kunstneriske processer set i forhold til forskningsprocesser, Lene Tanggard om kreativitet i september sidste år, Esben Danielsen om Roskilde Festival som innovation camp, og Michael Calopietro (Steno) om Stenos REACH projekt i Malaysia. Jesper Sonne holder gæsteforelæsningen i oktober 2015 om virtuelle læringsprocesser med fokus på at kunne lære og at undervise virtuelt.   MIL blev akkrediteret uden bemærkninger i 2009. Pt. er alle uddannelsesinstitutioner inde i en institutionsakkrediteringsproces.   **Diskussion i forlængelse af status på MIL uddannelsen:**  SN konstaterer, at det lyder som den helt rigtige model, at lave samarbejder med kommuner for at lave målrettet efter-videreuddannelse i fht. lærerne. Dette udløser en større drøftelse af evalueringen af disse initiativer.  ME spørger, hvordan man følger op på effekten af at løfte kompetenceniveauet for et helt lærerkollegium og om der konkret skabes en effekt. LBA redegør for det forskningsprojekt i folkeskolemodulerne, som BHS/MIL har sat i gang og som undersøger, hvad modulernes form betyder for lærernes implementering i egen praksis. DGT supplerer med, at der er en udfordring ved sådan et samarbejde, da de studerende udvikler sig og får et fagligt kompetenceløft, hvilket fordrer, at arbejdspladsen også er gearet til at modtage de input, som kommer og er parat til, at rammerne for arbejdet måske skal ændres. Organisationen skal forstå at danne ramme for den nye rolle og det arbejde, som de masterstuderende skal tilbage og varetage med basis i deres nye opdaterede faglige kompetencer.  UBC spørger til, om MIL måler effekten på uddannelsen på slutbrugerniveau – altså om eleverne til de, der uddannes fra MIL, oplever en ændring. DGT supplerer, at den bedste måde at sikre sig viden om dette er at spørge brugerne (eleverne) direkte. UBC uddyber, at hvis man kan bevise, at MIL giver mere værdi på brugerniveau, vil det være et godt salgspunkt. Hvis der ingen effekt er, kan det være et tegn på stopklodser i organisationen.  OD supplerer med, at flere MIL dimittender skifter branche eller avancerer – ca. 50% jf. Dimittendundersøgelsen 2014. ME understreger vigtigheden i at gøre det klart for arbejdspladserne, at det forpligter i forhold til den studerende og de rammer, som de kommer tilbage til.  Interesse fra aftagerpanelet om muligheden for at byde ind med casestudier (DGT) til MIL projekter og følgeforskning (UBC). Input til projektforslag er relevant for masterprojektbørs (præsentation, diskussion og skærpelse af problemformuleringer) på oktoberseminaret afholdt af OD.  **Aftagerpanelet anbefaler:** Fortsat initiativer i fht. hele kommuner.  *I forlængelse af ovenstående diskussion anbefaler aftagerpanelet, at man også bereder arbejdspladsen på, at medarbejdernes faglige udvikling forankres i kommunerne/på arbejdspladsen, så rammerne giver plads til MIL masternes nye kompetencer. Dette forarbejde kan f.eks. etableres i form af faglige møder for skoleledere og for operationelt ansvarlige på arbejdspladserne.*  I fortsættelse af diskussion om effekt på brugerniveau foreslår DGT at lægge evalueringen ind i de studerendes egen evaluering, hvilket vil sige, at de studerende selv evaluerer effekten af uddannelsen på deres arbejdsplads.  **Projektideer til MIL studerendes projektarbejde sendes til JSN inden 16. oktober.** |
| **4. Opsummering af aftagerpanelets virke i perioden 2010-2015**   Som del af oplægget til diskussion af kommissoriet for de næste 4 år, gennemgår LBA aftagerpanelets virke. Aftagerpanelet blev nedsat i 2010 med formål at give input til og kvalificere uddannelsen. MIL orienterer sig mod såvel uddannelsesinstitutioner, organisationer og virksomheder. MIL har derfor naturligt en meget bred målgruppe fra både det private og det offentlige. I dag er den private andel af MIL studerende faldet til at være 1/10 del, hvor det tidligere var 1/3 del. MIL ønsker at styrke optaget fra det private. Aftagerpanelet ses derfor som et vigtigt led i at kunne gøre status på uddannelsen, samle input/tendenser både fra det offentlige og det private for at sikre uddannelsens fortsatte relevans og udvikling.  I tidens løb er bl.a. følgende diskussionspunkter i aftagerpanelet blevet til handlingspunkter:   * Mulighed for at bedrive følgeforskning * Både kernemoduler og enkeltmoduler kan nu læses enkeltvis * Udvikling af markedsføringsstrategi * Initiativ med fagspecifikke moduler |
| **5. Kommissorium for aftagerpanelet**  Udkast til kommissorium diskuteret. Ændringsforslag indarbejdet i udkast. Kommissorium godkendt. |
| **6. Oplæg om inklusion, iDidakt-projektet mv.** v./ Hanne Voldborg og Elsebeth Korsgaard Sorensen (deltog via Skype)  HV præsenterer iDidakt projektet (slides vedhæftet). Formål for projektet var fra starten via It-didaktisk inklusion at hjælpe børn og unge med ADHD, udviklings- og opmærksomhedsforstyrrelser. Samtidig inddrages hele klassen af børn, da det ligger i konceptet for inklusion i folkeskolen.  iDidakt projektet er et samarbejde mellem flere samarbejdspartnere både kommunalt, ministerielt og uddannelsesmæssigt, herunder MIL. Projektet er finansieret af Ministeriet for Børn og Undervisning. iDidakt projektet er teori og praksis samlet i et projekt med formålet at imødekomme behovet for at etablere digitale værktøjer til at håndtere udfordringer i forhold til fysiske omgivelser, sociale vilkår og faglig læring for elever med udviklings- og opmærksomhedsforstyrrelser. Med lærerne og redskaber til at håndtere børnenes behov i fokus, er den digitale værktøjskasse tiltænkt børn med diagnoser, men også børn med opmærksomhedsproblemer o.l. som kan drage nytte af værktøjerne. Formålet med udviklingen af den it-didaktiske model har blandt andet været at afdække, hvordan teknologien kan bruges til at skærme og skabe fokus; at strukturere og give overblik; at facilitere samarbejde og videndeling; samt hjælpe med forforståelse og formidling.  Evalueringen af redskabernes effektivitet/brugbarhed i brug foretages i samarbejde med lærerne. Projektet er således et eksempel på aktionsforskning med fokus på, at lærerne (i samarbejde med projektet) forsker i egen praksis og selv afprøver og udvikler læringsformer.  Projektet tog først udgangspunkt i persuasive technology som redskab, men er nu gået videre til persuasive design, da det fungerer bedst med pædagogikken i centrum. Teknologien skal være hjælp i rette tid og på rette sted, hvilket betyder, at eleverne selv styrer, hvornår og hvordan de bruger teknologien.  Selve forløbet er foregået med teknologiworkshops, skolemøder, fokusgruppeinterview, forskningsblogger, midtvejsevalueringer, observation og interviews, ny afdækning for at afgøre, om elevernes evne til at koncentrere sig har forbedret sig etc. Det viser sig, at projektet har hjulpet på hyperaktivitet og opmærksomhedsforstyrrelser. Samtidig har man i projektet udarbejdet metoder til intervention og overblik over data.  Projektet har undervejs oplevet eksterne påvirkninger, som har givet udfordringer. Projektet har således kørt under både lærerlockout og introduktion af folkeskolereform med de problematikker, som det indebærer.  **Diskussion i forlængelse af iDidakt oplæg:**  Spørgmål til, om subgruppeanalyse af diagnosebørn, som er i den tungeste gruppe, vil blive udvisket af, at der er en større målgruppe (UBC). HV fortæller, at lærerne på forhånd har afdækket børnenes problemer/problemfelter og at HV ikke har kendskab til børnenes eventuelle diagnoser. I iDidakt projektet skelnes der udelukkende mellem børnenes problemstillinger og ikke diagnoser med holdningen, at alle børn, der kan have glæde af redskaberne, skal have den hjælp. JN supplerer, at subgruppeanalyse af diagnosebørn er interessant, da man ved at sætte fokus på, hvad der karakteriserer de diagnosticerede børn, hermed kan skabe grundlag for at forstå dem og at kunne hjælpe dem bedre. HV svarer, at dette har ikke været en mulighed i iDidakt projektet.  DGT efterlyser eksempler på, hvad der sker i klasseværelset. HV giver eksemplet, at der har været et samarbejde om et audio system, hvor hver elev sad med høretelefoner, hvori de kunne høre underviseren. Underviserens stemme i høretelefonerne medførte en oplevelse af nærhed, hvilket havde en god effekt. JN tilslutter sig, at det at bruge et headset som en pause fra støjen og for at koncentrere sig, bruges af mange i alle aldre og i mange sammenhænge. Det kunne være en måde at reducere støj på generelt i klasserne i folkeskolen. ME supplerer med eksempel på en klasse, hvor eleverne hver især har høreværn, som de frit kan bruge.  Et andet eksempel er brug af sociale platforme, hvor man blandt andet har brugt google hangout, og har givet alle adgang til hinandens online mapper. Elevernes selvhjulpenhed og selvmonitorering blev bedre af, at de kunne følge, hvad de andre elever lavede. Det er en styrke for børn med ADHD, at de kan gå ind at se, hvordan de andre elever gør, da de kan have problemer med at tage initiativ. SN spørger ind til, om der kan forekomme en større selvhjulpenhed ved at arbejde med digitale platforme, hvis man bruger dem didaktisk. HV konkluderer, at man kan se, at eleverne har en klar fordel ved at navigere digitalt og at teknologien hjælper med overblikket og at navigere igennem dagen. SN konkluderer, at nu hvor kommuner og stat har aftalt, at skolerne skal digitaliseres, så er det interessant, at iDidakt tyder på, at det er et godt redskab. HV foreslår, at anderledes opgaveaflevering, tjeklister o.l. er modaliteter, som kan sættes i spil for at hjælpe eleverne.  LDH spørger til forældrenes rolle, hvortil HV svarer, at det er en svær problemstilling, da nogle af børnene ikke er bekendt med, at de har problemer. Forældre har heller ikke altid en erkendelse af, at deres børn har problemer.   UBC spørger til problemstillingen, hvorvidt alle skal inkluderes i almene klasser. HV svarer, at inklusion er et grundvilkår, som projektet må agere på og EKS supplerer, at iDidakt projektet fik midlerne på basis af den grundpræmis, at inklusion blev introduceret i folkeskolen. Det var virkeligheden, som projektet skulle arbejde i. HV tilføjer, at derfor er alle aktiviteter foregået i klassen, hvor alle børn har deltaget. HV uddyber, at projektet har data fra lærere, der prøver forskellige metoder af, bl.a. hvor eleverne kan skrue og op ned for stilladseringen (opgave overleveret med tekst, opgaver overleveret med lyd, opgaver overleveret med lyd og tekst etc.). Dog er erfaringen, at i de tilfælde hvor underviserne ikke har teknologisk kompetence, sker der ikke meget.  DGT efterspørger en Top 2 om hvad der virker bedst og har størst transfer ud til almindelig undervisning. HV svarer, at den didaktiske model er generel anvendelig og at det er vigtigt med struktureringsredskaber, da lærernes arbejde med at planlægge undervisningen ikke altid kommer til udtryk og at strukturen ikke altid er tydelig for eleverne. ME supplerer, at formen på undervisningen ikke altid behøver at være digitalt, da et stykke papir i hånden kan være lige så effektivt. HV er enig i, at der er behov for strukturerede rammer for at navigere både digitalt og offline i form af skemaer, skiltning etc.   HV konkluderer, at det endelige budskab er, at en digital værktøjskasse ikke er en total løsning, som løser alle børns problemer, men at gøre størstedelen selvhjulpne betyder, at der frigøres tid til de elever, som den didaktiske model ikke virker på.  LDH runder af med, at iDidakt projektet er et godt eksempel på, at et masterprojekt på MIL er blevet videreudviklet til et egentlig forsknings- og udviklingsprojekt og ph.d.- projekt. |
| **7. MILs selvevalueringsrapport (præsentation/diskussion)**  Åben diskussion om bl.a. relevansen af uddannelsens faglige profil og indhold samt rådgivning om udviklingen af kravene på arbejdsmarkedet og om hvorvidt kandidaterne opnår de ønskede kompetencer m.v. Selvevalueringsrapport gennemgås, herunder problematik med behov for større svarprocent fra studerende på evalueringer, samt kunsten at bevare balance mellem, at uddannelsen ikke uddanner teknikere, men generalister, samtidig med at de studerende sikres hands-on erfaring, samt behovet for at introducere flere af de studerende til akademisk skrivning mv.  **Diskussion på baggrund af MILs selvevalueringsrapport:**   Med hensyn til optag, spørger aftagerpanelet (UBS), om MIL har et ønsket mål for optaget af studerende og om der fortsat er efterspørgsel på MIL studerende. SN supplerer med spørgsmålet om, hvad målet er for andelen af studerende fra private aktører, som er på ca. 10% på nuværende tidspunkt. LBA svarer, at der ser ud til at være efterspørgsel på de MIL-uddannede, og at langt de fleste MIL studerende allerede er i arbejde. JN supplerer, at optaget pt. har et godt leje. LDH supplerer, at MIL uddannelsesmæssigt har en undervisningsform, som er skalérbar, hvilket gør, at vi kan imødekomme både relativt små og store årgange. LBA uddyber, at det er ønskværdigt, at cirka 1/3 af holdet er fra det private – også for at sikre, at der på uddannelsen er et fagligt bredt spænd erhvervsmæssigt, hvilket sikrer modspil og faglig udveksling på tværs af brancher og funktioner.  **Diskussion om, hvordan man kan nå det private erhvervsliv**  SN spørger til hvilken indsats, der gøres for at nå det private erhvervsliv, hvortil LBA redegør for MILs udbud af bestemte typer af valgmoduler samt markedsføringstiltag, som er målrettet virksomheder. LDH pointerer, at MILs hjemmeside er meget målrettet uddannelsesorganisationer, men aftagerpanelet må meget gerne komme med forslag og at MIL er interesseret i at indgå i samarbejde med aftagerpanelet om at nå det private erhvervsliv. DGT supplerer, at MIL uden tvivl er slået igennem på uddannelsesniveau i forhold til kommuner og staten, men foreslår MIL at se på brancheorganisationer og muligheden for efter- og videreuddannelse med den fordel, at MIL er en forskningsbaseret uddannelse.   ME berører udfordringen i at nå målgruppen med markedsføring, hvis det i de store virksomheder kun er relevant for 3-4 stykker ud af flere tusinder på de største arbejdspladser. HV foreslår, at løsningen kan være, at man løfter perspektivet et niveau højere for at få en bredere målgruppe, f.eks. ved at berøre emner såsom, hvordan man kommunikerer i en virksomhed.  UBC foreslår at kortlægge de største danske virksomheder med henblik på markedsføring og samarbejde om opkvalificering. SN foreslår, at det også er nødvendigt at blive i undervisningsverdenen og se på udfordringen i læreruddannelsessektoren, hvor der er et helt særligt opmærksomhedspunkt i og med, at der er et gab på professionshøjskolerne, fra lærernes uddannelse er færdig og til, at de er klar til at undervise elever. DGT supplerer, at der er huller i lærernes uddannelse i forhold til at kunne arbejde med innovationsbegrebet, som kommer til udtryk ved, at de har svært ved at lave undervisning digitalt. JN supplerer, at gymnasieskolerne har samme problemstilling.  HV anbefaler, at man eventuelt kan give de studerende et frivilligt tilbud om introduktion til grundlæggende IT-kundskaber og digitale redskaber (såsom Zotero, referencehåndtering, lige til ”hvor er moodle”) i forbindelse med, at de tager MIL-uddannelsen.  UBC foreslår at følge op på manglende tilbagemelding på evalueringer. Det diskuteres fx at afsætte særlig tid på seminarer til at få udfyldt evalueringen.  *Forslag i forbindelse med selvevalueringsrapport er, at karaktergennemsnittet på MIL uddannelsen bør indgå (LDH). UBC supplerer, at titler på gennemførte masterprojekter også bør indgå.*  LDH anbefaler, at det er vigtigt, at MIL producerer flere ph.d.-studerende med fokus på praksisbaserede ph.d.-forløb, som er bundet sammen med MIL. DGT tilslutter sig, at det er en fremragende ide. LDH anbefaler, at det er noget at arbejde videre med i forhold til samarbejde med aftagerpanelet. HV foreslår, at man evt. overvejer kollaborative ph.d. projekter, hvor flere ph.d.’ere bidrager til det samme ph.d. projekt. |
| **8. Åbne diskussionspunkter, jf. kommissorium:**  **Målgruppe og fokuspunkter:**  LDH opsummerer, at aftagerpanelet på mødet har diskuteret, hvordan man styrker tilknytning til virksomheder og at der skal bevares et fokus på at tilbyde opkvalificering rettet mod UC’erne. En anbefaling fra aftagerpanelet er, at man i den pædagogiske ledelse også skal lægge vægt på, at det it-pædagogiske har en betydning for ledelsesformen, som med digitaliseringen i større grad bliver datastyret ledelse (SN). LDH uddyber, at det dermed er vigtigt at forstå den omstillingsproces, som introduktionen af it-pædagogiske værktøjer i undervisningen på alle niveauer kommer til at have af betydning. SN supplerer, at undervisningsverdenen står over for en kulturforandring fra det analoge til det digitale. Tidligere har bøger og biblioteker været et centralt omgangspunkt, og begge står over for at blive digitalt. Det er interessant at se på, hvad denne udvikling har af betydning for skolens DNA.  *UBC foreslår, at MIL afholder temaaftener om emnet ”hvad ikt-baseret læring vil få af betydning i undervisningen” målrettet folkeskoleledere*.  JN tilslutter sig, at en introduktion til, hvad digitaliseringen kommer til at betyde for skoleledere, potentielt ville kunne medføre en øget mængde af nye studerende. DGT understreger behovet for ledelsesrettede initiativer og foreslår forandringsledelse med et islæt af it, fordi målgruppen er klar til det. JN foreslår, at man ser på forandringsledelse i en digital skole og går i direkte dialog med skolelederne. SN forudser, at it-baseret læring bliver katalysator for hele reformudviklingen på undervisningsområdet. DGT foreslår SN, at de sammen skal forsøge at skabe et fokus på forandringsledelse. SN præciserer, at det er vigtigt at fastholde, at det drejer sig om faglig ledelse med fokus på it, samt at det at lede det digitale felt er afgørende for det faglige niveau. HV foreslår, at her ses MIL som et supplement og DGT støtter op med, at MIL er en god måde at opkvalificere via moduler. HV anbefaler, at man ikke kun skal se på skoleledere som målgruppe, men også den pædagogiske leder, da det er den pædagogiske leder, som bliver den strategiske leder for læring. DGT tilslutter sig.  Internationalisering:  LDH opsummerer, at koordinationsgruppen har et ønske om internationalisering af MIL og at etablere samarbejder om internationale projekter. UBC vil gerne overveje, hvordan MIL kan indgå i internationale samarbejder, herunder WDF (World Diabetes Foundation) eller i forbindelse med NGO’er, som sætter projekter i gang over hele verden. JN foreslår Anil Kapur (Steno) og/eller Anders Dejgaard (leder af projektet - [ADE@novonordisk.com](mailto:ADE@novonordisk.com)) som oplagte foredragsholdere på et MIL seminar. Vigtigt at se på ikt og læring i alle kontekster og at være opmærksom på, hvilke konferencer MIL studerende vil kunne deltage i. JN deltog f.eks. i konferencen Education and new learning technologies (Barcelona). JN foreslår, at denne konference kunne være afsæt for, at MIL studerende deltager med deres projekter udarbejdet som papers. JN foreslår, at en 4-6 MIL projekter hvert år laves til papers, hvor MIL betaler rejsen og de studerende betaler konferencen for at deltage på vegne af MIL. Konferencen afholdes i juli med call for papers i maj. Det skal undersøges, hvordan call for papers datoen passer med aflevering af MIL projekter. LDH supplerer, at hun deltager i Building Stronger Universities, hvor der er en stor interesse for it. LDH understreger derfor vigtigheden i at deltage i konferencer, hvor ikke kun den klassiske forståelse af it går igennem.  SN tilslutter sig anbefalingen at få MIL studerende ud på konferencer, så de studerende også får en erfaring i at præsentere deres arbejde. JN supplerer, at der åbnes muligheder for internationalt samarbejde.  Alt i alt tilslutter Aftagerpanelet, at MIL laver en systematisk indsats i fht. internationalisering. |

**Opsamling**

Koordinationsgruppen vil efter aftagerpanelets anbefalinger arbejde videre med følgende:

* At man også bereder arbejdspladsen på, at medarbejdernes faglige udvikling forankres i kommunerne/på arbejdspladsen, så rammerne giver plads til MIL masternes nye kompetencer. Dette forarbejde kan f.eks. etableres i form af faglige møder for skoleledere og for operationelt ansvarlige på arbejdspladserne.
* At man i den pædagogiske ledelse også skal lægge vægt på, at det it-pædagogiske har en betydning for ledelsesformen, som med digitaliseringen i større grad bliver datastyret ledelse. Dette kan f.eks. være, at MIL afholder temaaftener omhandlende ”hvad ikt-baseret læring vil få af betydning i undervisningen” målrettet folkeskoleledere og den pædagogiske leder.
* At MIL styrker tilknytning til virksomheder, f.eks. gennem konkrete projekter og samarbejder og fortsat målretter moduler og markedsføring mod det private.
* At MIL bevarer et fokus på at tilbyde opkvalificering rettet mod professionshøjskolerne.
* At arbejde videre med at konkretisere planer for internationalt samarbejde, som MIL kan indgå i samt muligheder for at støtte MIL studerendes deltagelse i internationale konferencer.

**NB: Projektideer til MIL studerendes projekter sendes til JSN inden 16. oktober.**